Met Richard Hageman, ’n Nederlands gebore Amerikaanse komponis, dirigent en pianis, delf De Villiers dieper. Hy doen sy doktorsgraad oor die lewe van dié musikus wat in sy leeftyd net as ’n komponis van rolprentmusiek bekend was.
Dit was Hageman inderdaad ook. Hy het musiek geskryf vir John Ford se Westerns met die akteur John Wayne, onder meer vir Stagecoach waarvoor hy in 1939 ’n Oscar ontvang het. Die musiek in She wore a yellow Ribbon en Fort Apache is ook Hageman se werk.
Benewens sy musiektalente het die Nederlander ook toneel gespeel. Hy was die dirigent en stemafrigter in The Great Caruso, ’n fliek oor Mario Lanza, liefling-tenoor van weleer.
Om eerstehands vas te stel waar alles vir Hageman begin het, het De Villiers onlangs besoek gebring aan sy geboorteplek in Leeuwarden, Friesland. ’n Onderhoud wat ’n plaaslike joernalis daar met De Villiers gevoer het, het op die komponis se 133ste verjaardag in die Leeuwarder Courant verskyn.
De Villiers sê hy het in Hageman begin belang stel toe hy Do not go, my Love die eerste keer gehoor het. “Ek het gedink iemand wat so ’n mooi lied kon skryf, het seker meer goeie musiek gekomponeer. Dit was ’n paar jaar gelede toe ek nog ’n student in Ann Arbor in Michigan, Amerika, was.”
“Sy rolprentmusiek is tipies Amerikaans, maar sy liedere het ’n Europese inslag en is ’n kruising tussen Angelsaksiese en Duitse kunsliedere.”